b'\n_START_ARTICLE_\nFranz Zweifler\n_START_SECTION_\n\xc5\xbdivljenje in delo\n_START_PARAGRAPH_\nLjudsko in me\xc5\xa1\xc4\x8danansko \xc5\xa1olo je obiskoval v Radgoni, vinarsko in sadjarsko \xc5\xa1olo v Mariboru (do 1879). Po opravljeni praksi na posestvu nadvojvode Friderika v Letovicah na Moravskem (1879\xe2\x80\x931882) je bil sprejet na vi\xc5\xa1jo \xc5\xa1olo za sadjarstvo in vinogradni\xc5\xa1tvo v Geisenheimu, 1884 pa se je kot izredni slu\xc5\xa1atelj vpisal na visoko kmetijsko in gozdarsko \xc5\xa1olo na Dunaju. Po diplomi je bil strokovni u\xc4\x8ditelj na \xc5\xa1oli v Geisenheimu, od 1899-1919 pa ravnatelj Vinarske in sadjarske \xc5\xa1ole v Mariboru, kjer je dogradil novo \xc5\xa1olsko poslopje, vinsko klet in sadno predelovalnico, uredil sodobne sadovnjake in vinograde in s tem povzdignil sloves \xc5\xa1ole. Leta 1924 se je preselil v Radgono in bil do 1936 svetovalec podjetja Clothar Bouvier v Gornji Radgoni.  _NEWLINE_V u\xc4\x8dbeniku Lehrbuch des Weinbaues und der Weinbehandlung f\xc3\xbcr Weinbauer und Kellerwirthe, sowie f\xc3\xbcr Weinbauschulen (Berlin, 1924) je med drugim opisal svoje izku\xc5\xa1nje pri pridelovanju vina v slovenskem delu \xc5\xa0tajerske. Po njej je enolog A. \xc5\xbdmavc priredil in v sloven\xc5\xa1\xc4\x8dini izdal knjigo Vinarstvo. (COBISS) V nem\xc5\xa1kih in slovenskih \xc4\x8dasopisih je objavljal strokovne \xc4\x8dlanke.'